इस पिछड़े दे जिले च टेलीफोन घट्ट गै हे। सारे शैह्‌रा च कुल छे मोटरां हियां। हस्पतालै च एम्बुलेंस दा ते सुआल गै पैदा नेहा होंदा। उस रोज ऐतबार हा ते जुआड़ जन पेदी ही। ब्हाऊ च पीले पत्तर उड्डरदे फिका करदे हे। में इक्कली मुक्कली डोल, बरांडे च बेहियै गुड्डियां खेढै करदी ही। इच्चरें इक टांग ‘टम-टम’ ....करदा बरांडे कच्छ आई खड़ोता। कोई सताहरें-ठारें ब’रें दे ओपरे नेह् जागतै नै भ्राऊ गी स्हारा देइयै हेठ तुआरेआ। भ्राऽ दे मत्थै परा लहू बगदा दिक्खियै में डरी गेई दे झट थम्मै पिच्छें छप्पी। अम्मा होर डौर-भौर होई दियां बाहरैं गी द्रौड़ियां। उस बेपन्छानू जागतै नै बड़े नीमते होइयै आखेआ “महां...! घाबरो नेई...”, फ्ही मेरे पास्सै फिरकेआ ते बोल्लेआ,“...मुन्नी, जा द्रौड़ियै बीर आस्तै पानी दा गलास लेई आ।